Oʻzbekiston Respublikasi Aksiyadorlik tijorat Xalq banki boʻlinmalari orqali ishlamaydigan pensionerlarga pensiyalar, nafaqalar va boshqa toʻlovlarni toʻlashni tashkil etish toʻgʻrisidagi yoʻriqnomani tasdiqlash haqida
(resolution, 2026-04-04)

Oʻzbekiston Respublikasining “Fuqarolarning davlat pensiya taʼminoti toʻgʻrisida”gi Qonuni, Oʻzbekiston Respublikasi Prezidentining 2017-yil 13-martdagi PQ-2826-son “Pensiyalar va nafaqalar toʻlash mexanizmini yanada takomillashtirish chora-tadbirlari toʻgʻrisida”gi qarori va Oʻzbekiston Respublikasi Vazirlar Mahkamasining 2011-yil 8-sentabrdagi 252-son “Davlat pensiyalarini tayinlash va toʻlash tartibini yanada takomillashtirishga yoʻnaltirilgan normativ-huquqiy hujjatlarni tasdiqlash toʻgʻrisida”gi qaroriga muvofiq Oʻzbekiston Respublikasi Moliya vazirligi va Markaziy bank Boshqaruvi qaror qiladi: 1. Oʻzbekiston Respublikasi Aksiyadorlik tijorat Xalq banki boʻlinmalari orqali ishlamaydigan pensionerlarga pensiyalar, nafaqalar va boshqa toʻlovlarni toʻlashni tashkil etish toʻgʻrisidagi yoʻriqnoma ilovaga muvofiq tasdiqlansin. 2. Mazkur qaror rasmiy eʼlon qilingan kundan eʼtiboran kuchga kiradi. Mazkur Yoʻriqnoma Oʻzbekiston Respublikasining “Fuqarolarning davlat pensiya taʼminoti toʻgʻrisida”gi Qonuni, Oʻzbekiston Respublikasi Prezidentining 2017-yil 1-dekabrdagi PF-5270-son “Nogironligi boʻlgan shaxslarni davlat tomonidan qoʻllab-quvvatlash tizimini tubdan takomillashtirish chora-tadbirlari toʻgʻrisida”gi Farmoni, 2017-yil 13-martdagi PQ-2826-son “Pensiyalar va nafaqalar toʻlash mexanizmini yanada takomillashtirish chora-tadbirlari toʻgʻrisida”gi qarori va Vazirlar Mahkamasining 2011-yil 8-sentabrdagi 252-son “Davlat pensiyalarini tayinlash va toʻlash tartibini yanada takomillashtirishga yoʻnaltirilgan normativ-huquqiy hujjatlarni tasdiqlash toʻgʻrisida”gi qaroriga muvofiq Oʻzbekiston Respublikasi Aksiyadorlik tijorat Xalq banki (bundan buyon matnda Xalq banki deb yuritiladi) boʻlinmalari orqali ishlamaydigan pensionerlarga pensiyalar, nafaqalar va boshqa toʻlovlar toʻlanishini tashkil etish tartibini belgilaydi. 1. Mazkur Yoʻriqnomada quyidagi asosiy tushunchalar foydalaniladi: pensiyalar, nafaqalar va boshqa toʻlovlar — davlat pensiyalari, shuningdek zarur ish stajiga ega boʻlmagan keksa yoshdagi va mehnatga layoqatsiz fuqarolarga hamda bolalikdan nogironligi boʻlgan farzandi bor onalarga beriladigan nafaqalar, bolalikdan nogironligi boʻlgan shaxslarga va oʻn sakkiz yoshga toʻlmagan OIV infeksiyasiga chalingan shaxslarga nafaqalar, bola tugʻilganda beriladigan nafaqalar, dafn etishga nafaqalar, uy-joy-kommunal xizmatlari toʻlovlari hamda un va qolipli non xarid qilish boʻyicha qoʻshimcha xarajatlarni qoplash va avtobenzin sotib olish xarajatlari uchun har oylik pul kompensatsiya toʻlovlari, Chernobil halokatidan ziyon koʻrgan Oʻzbekiston Respublikasida istiqomat qiluvchi fuqarolarga va 1941 — 1945-yillardagi urush qatnashchilariga har yili sanatoriylarda sogʻlomlashtirish kursini olish oʻrniga yoʻllanmaning oʻrtacha qiymatiga teng kompensatsiya toʻlovlari, Chernobil halokatidan ziyon koʻrgan Oʻzbekiston Respublikasida istiqomat qiluvchi fuqarolarga va yadro poligonlari hamda boshqa radiatsiya-yadro obyektlarida harbiy xizmatni oʻtagan pensiya yoshidagi shaxslarga yillik bir yoʻla moddiy yordam pullari, 1941 — 1945-yillardagi urush qatnashchilari va nogironligi boʻlgan shaxslarga yillik bir martalik pul mukofotlari, pensiya va nafaqalardan aliment toʻlovlari, oʻrnatilgan tartibda tugatilgan tashkilotlar xodimlariga ularning mehnat vazifalarini bajarish bilan bogʻliq holda jarohatlanishi, kasb kasalliklariga chalinishi yoki salomatlikning boshqa xil shikastlanishi tufayli yetkazilgan zarar summalari; yetkazib berish (topshirish) davri — pensiyalar, nafaqalar va boshqa toʻlovlarni yetkazib berish (topshirish) amalga oshiriladigan joriy toʻlov oyining toʻrtinchidan yigirma yettinchi sanasigacha boʻlgan davr (dafn etishga nafaqa bundan mustasno); yetkazib berish uchastkasi — fuqarolarning oʻzini oʻzi boshqarish organlari binolari, pensiya va nafaqa oluvchilar tomonidan pensiya, nafaqa va boshqa toʻlovlarni olishi uchun qulay boʻlgan boshqa maʼmuriy binolar; yashash joyi — turar joy, kvartira, xizmat turar joyi, ixtisoslashtirilgan uylar (yotoqxona, pansionat, yolgʻiz keksalar uchun maxsus uy, nogironligi boʻlgan shaxslar, faxriylar uchun uy-internat va boshqalar), shuningdek pensiya oluvchi mulkdor sifatida, ijaraga olish shartnomasi (ikkilamchi ijara), ijara shartnomasi yoxud qonunchilik hujjatlarida nazarda tutilgan boshqa asoslar boʻyicha doimiy yashaydigan (doimiy roʻyxatdan oʻtgan) turar joy, doimiy yashash joyi mavjud boʻlmagan (doimiy roʻyxatdan oʻtmagan) holda — vaqtincha yashash (vaqtincha roʻyxatdan oʻtish) joyi; pensiya va nafaqa oluvchi — pensioner, nafaqa va boshqa toʻlovlarni oluvchi, qonuniy vakil yoki qonunchilik hujjatlariga muvofiq pensiyalar, nafaqalar va boshqa toʻlovlar summalarini olish huquqiga (vakolatiga) ega boshqa jismoniy shaxs; axborot tizimi — Oʻzbekiston Respublikasi Iqtisodiyot va moliya vazirligi huzuridagi budjetdan tashqari Pensiya jamgʻarmasi (bundan buyon matnda Pensiya jamgʻarmasi deb yuritiladi) va Xalq banki oʻrtasida axborotni toʻplash, saqlash, izlash, unga ishlov berish hamda undan foydalanish imkonini beradigan, tashkiliy jihatdan tartibga solingan jami axborot resurslari, axborot texnologiyalari va aloqa vositalari; sayyor kassa — kassa tarmogʻidan tashqarida, bankning maxsus avtomashinasi yordamida aholi yashash joyiga chiqqan holda pensiyalar, nafaqalar va boshqa toʻlovlarni tarqatish hamda kommunal va boshqa turdagi toʻlovlarni qabul qilish uchun tashkil qilingan Xalq banki filiali kassasi; shaxsni tasdiqlovchi hujjat — Oʻzbekiston Respublikasi fuqarolik pasporti, chet el fuqarolari yoki fuqaroligi boʻlmagan shaxslarning Oʻzbekiston Respublikasi hududida istiqomat uchun berilgan guvohnomasi. 2. Pensiya va nafaqa oluvchilarga pensiyalar, nafaqalar va boshqa toʻlovlar Pensiya jamgʻarmasi hududiy boshqarmalari va Xalq banki hududiy filiallari oʻrtasida tuziladigan shartnomalar (kelishuvlar) asosida sayyor kassalar tomonidan yetkazib beriladi (topshiriladi). 3. Pensiyalar, nafaqalar va boshqa toʻlovlarni yetkazib berish (topshirish) har oyda mazkur Yoʻriqnomaning 1-ilovasiga muvofiq shaklda tuziladigan pensiyalar, nafaqalar va boshqa toʻlovlarning toʻlov qaydnomalariga (bundan buyon matnda qaydnomalar deb yuritiladi) asosan amalga oshiriladi. 4. Qaydnomalar pensiya va nafaqa oluvchilarning yashash joylari boʻyicha joylashgan sayyor kassalar uchun haqiqiy hisoblanadi. 5. Pensiyalar, nafaqalar va boshqa toʻlovlar qaydnomalarga muvofiq har oyda yetkazib berish (topshirish) davri mobaynida pensiya va nafaqa oluvchining yashash joyi boʻyicha shaxsni tasdiqlovchi hujjat taqdim etilganda naqd pul shaklida topshiriladi. Pensiyalar, nafaqalar va boshqa toʻlovlarni qaydnomada koʻrsatilmagan shaxslarga ishonchnomasiz topshirish, shuningdek pensiya va nafaqa oluvchilarga ular yashash joylaridan roʻyxatdan chiqarilgandan keyin topshirish, pul-buyum lotereyalar va boshqa mahsulotlarni pensiyalar, nafaqalar va boshqa toʻlovlar pullari hisobidan sotish taqiqlanadi. Oʻzbekiston Respublikasi tashqarisidagi davlatga doimiy yashash uchun ketilgan kungacha tayinlangan pensiya turar joyidan roʻyxatdan chiqqan oyning oxirigacha toʻlanadi. 6. I va II guruh nogironligi boʻlgan shaxslar va mustaqil harakatlanish hamda pensiyalar, nafaqalar va boshqa toʻlovlarni sayyor kassalardan olish imkoniyatiga ega boʻlmagan shaxslarga pensiyalar, nafaqalar va boshqa toʻlovlar Xalq banki filiali tomonidan bevosita ularning yashash joyiga yetkazib beriladi. Xalq banki filiali fuqarolarning oʻzini-oʻzi boshqarish organlari bilan birgalikda har oyning yigirma yettinchi sanasiga qadar I va II guruh nogironligi boʻlgan shaxslar va mustaqil harakatlanish hamda pensiyalar, nafaqalar va boshqa toʻlovlarni sayyor kassalardan olish imkoniyatiga ega boʻlmagan shaxslar roʻyxatini shakllantirib, tegishli Pensiya jamgʻarmasi tuman (shahar) boʻlimiga (bundan buyon matnda Pensiya jamgʻarmasi boʻlimi deb yuritiladi) elektron va yozma shaklda taqdim etadi. Pensiya jamgʻarmasi boʻlimlari har oyda Xalq banki filiali tomonidan taqdim etilgan maʼlumotlar asosida I va II guruh nogironligi boʻlgan shaxslar va mustaqil harakatlanish hamda pensiyalar, nafaqalar va boshqa toʻlovlarni sayyor kassalardan olish imkoniyatiga ega boʻlmagan shaxslar qaydnomalariga tegishli oʻzgartirish kiritib boradi. Xalq banki filiallari mazkur bandda koʻrsatib oʻtilgan shaxslar uchun pensiyalar, nafaqalar va boshqa toʻlovlarni belgilangan muddatlardan oldin yetkazib berish (topshirish) choralarini koʻradi. 7. Pensiya jamgʻarmasi boʻlimi tomonidan qaydnomalar pensiyalar, nafaqalar va boshqa toʻlovlarning quyidagi turlariga muvofiq alohida tuziladi: davlat pensiyalari; bolalikdan nogironligi boʻlgan shaxslarga va oʻn sakkiz yoshga toʻlmagan OIV infeksiyasiga chalingan shaxslarga nafaqalar; bola tugʻilganda beriladigan nafaqalar; dafn etishga nafaqalar; uy-joy-kommunal xizmatlari toʻlovlari boʻyicha kompensatsiya pul toʻlovlari; avtobenzin sotib olish xarajatlari uchun pul kompensatsiya toʻlovlari; pensiya va nafaqalardan aliment toʻlovlari; tugatilgan tashkilotlar xodimlariga ularning mehnat vazifalarini bajarish bilan bogʻliq holda jarohatlanishi, kasb kasalliklariga chalinishi yoki salomatlikning boshqa xil shikastlanishi tufayli yetkazilgan zarar summalari; un va qolipli non xarid qilish boʻyicha qoʻshimcha xarajatlarni qoplash uchun har oylik pul kompensatsiya toʻlovlari; pensiya tayinlash uchun zarur ish stajiga ega boʻlmagan keksa yoshdagi va mehnatga layoqatsiz fuqarolarga hamda bolalikdan nogironligi boʻlgan farzandi bor onalarga nafaqa toʻlovlari; boshqa toʻlovlar — Chernobil halokatidan ziyon koʻrgan fuqarolarga va 1941 — 1945-yillardagi urush qatnashchilariga har yili sanatoriylarda sogʻlomlashtirish kursini olish oʻrniga yoʻllanmaning oʻrtacha qiymatiga teng kompensatsiya pul toʻlovlari, Chernobil halokatidan ziyon koʻrgan fuqarolarga va yadro poligonlari va boshqa radiatsiya-yadro obyektlarida harbiy xizmatni oʻtagan pensiya yoshidagi shaxslarga yillik bir yoʻla moddiy yordam pullari, 1941 — 1945-yillardagi urush qatnashchilari va nogironligi boʻlgan shaxslarga yillik bir martalik pul mukofotlari. 8. Pensiyalar, nafaqalar va boshqa toʻlovlarni yetkazib berish (topshirish) sanasi har bir fuqarolarning oʻzini oʻzi boshqarish organlari kesimida belgilanadi va shu asosda pensiyalar, nafaqalar va boshqa toʻlovlar yetkazib berish (topshirish) jadvali tasdiqlanadi. Pensiya va nafaqa oluvchilarga pensiyalar, nafaqalar va boshqa toʻlovlar summasi har oyda ularning yashash joyi boʻyicha yoki sayyor kassalarda pensiyalar, nafaqalar va boshqa toʻlovlarni yetkazib berish (topshirish) davrida topshiriladi. Bu haqda pensiya va nafaqa oluvchiga birinchi marta pensiyalar, nafaqalar va boshqa toʻlovlar yetkazib berilganda (topshirilganda) maʼlum qilinadi. 9. Pensiyalar, nafaqalar va boshqa toʻlovlarni yetkazib berish (topshirish) muddatlari dam olish va bayram kunlariga toʻgʻri kelganda, ularni toʻlash muddatidan oldin amalga oshirilishi lozim. 10. Xalq banki filiali tomonidan pensiyalar, nafaqalar va boshqa toʻlovlar ularni yetkazib berish (topshirish)ning tasdiqlangan jadvaliga asosan har oyning yigirma yettinchi sanasiga qadar uzluksiz yetkazib beriladi (topshiriladi), dafn etishga nafaqa bundan mustasno. 11. Pensiya jamgʻarmasining ijro etuvchi apparati pensiyalar, nafaqalar va boshqa toʻlovlarni toʻlash uchun mablagʻlarni Pensiya jamgʻarmasi hududiy boshqarmalarining tegishli hisobvaragʻiga oʻtkazadi, ular koʻrsatilgan mablagʻlarni talabnomalar asosida Pensiya jamgʻarmasining tegishli boʻlimlariga oʻtkazadilar. Pensiya jamgʻarmasi boʻlimlari, oʻz navbatida, kelib tushgan mablagʻlarni Xalq banki filiallarida ochilgan maxsus hisobvaragʻiga oʻtkazadilar. Pensiya jamgʻarmasining hududiy boshqarmasi Xalq banki filiallari tomonidan pensiyalar, nafaqalar va boshqa toʻlovlarini yetkazib berish (topshirish) boʻyicha xizmat haqi uchun mablagʻlarni Pensiya jamgʻarmasining hududiy boshqarmasi va Xalq banki hududiy filiallari oʻrtasida imzolangan solishtirma dalolatnoma va hisob-fakturalarga asosan oʻtkazib beradi. 12. Tuman (shahar) hududida Xalq banki filiali mavjud boʻlmagan hollarda Pensiya jamgʻarmasi boʻlimi tomonidan pensiyalar, nafaqalar va boshqa toʻlovlar uchun mablagʻlar ushbu tuman (shahar) hududiga xizmat koʻrsatayotgan Xalq banki filialiga oʻtkazib beriladi. 13. Pensiyalar, nafaqalar va boshqa toʻlovlarni yetkazib berish (topshirish) ularning har bir turi boʻyicha Xalq banki filialining maxsus hisobvaragʻiga mablagʻlar kelib tushishiga qarab yetkazib berish (topshirish) davrida amalga oshiriladi. 14. Xalq banki filiallari va Pensiya jamgʻarmasining boʻlimlari oʻrtasida qaydnomalar va toʻlovlar toʻgʻrisidagi hisobotlarni joʻnatish axborot tizimi orqali amalga oshiriladi. 15. Pensiya jamgʻarmasining hududiy boʻlinmalari mustaqil ravishda yoki Xalq banki hududiy filiallari bilan birgalikda pensiyalar, nafaqalar va boshqa toʻlovlarning oʻz vaqtida va toʻgʻri yetkazib berilishini (topshirilishi) doimiy monitoring qiladilar. 16. Pensiya jamgʻarmasi boʻlimlari tomonidan qaydnomalar har bir fuqarolarning oʻzini oʻzi boshqarish organlari kesimida shakllantiriladi va Xalq banki filiallariga toʻlov oyining toʻrtinchi sanasiga qadar axborot tizimi orqali taqdim etiladi. 17. Qaydnomaning varaqlari har bir fuqarolarning oʻzini oʻzi boshqarish organlari boʻyicha raqamlanadi. Qaydnomaning har bir varagʻiga qaydnoma raqami va kasr chizigʻi orqali ushbu qaydnoma varagʻining tartib raqami yoziladi. 18. Qaydnomada quyidagilar yoziladi: shaxsiy hisobvaraq (pensiya yigʻmajildi)ning raqami; pensiya va nafaqa oluvchining familiyasi, ismi, otasining ismi, yashash joyi va telefon raqami, pasport seriyasi va raqami; oʻtgan davr uchun summa, joriy toʻlov oyi uchun summa, toʻlanishi kerak boʻlgan umumiy summa; yetkazib berilgan (topshirilgan) sana, pensiya va nafaqa oluvchining imzosi, yetkazib bergan (topshirgan) shaxsning imzosi koʻrsatilgan holda ustunlar, bir operatsiya kunida va toʻlov oyi boshidan yetkazib berilgan (topshirilgan) summa koʻrsatilgan holda hisob setkasi. 19. Oʻtgan toʻlov oyida olinmagan pensiyalar, nafaqalar va boshqa toʻlovlar summasi joriy toʻlov oyining qaydnomasiga kiritiladi. 20. Keyingi toʻlov oyiga qaydnomalar avvalgi toʻlov oyi qaydnomalardagi barcha pensiya va nafaqa oluvchilar boʻyicha toʻlangan (toʻlanmaganligi) toʻgʻrisidagi maʼlumotlar Pensiya jamgʻarmasi axborot tizimiga kelib tushganidan soʻng shakllantiriladi. Qaydnomaning har bir varagʻida pensiya va nafaqalarni oluvchilarning soni, shuningdek yetkazib berilishi (topshirilishi) kerak boʻlgan umumiy summa koʻrsatiladi. 21. Shakllantirilgan qaydnomalar Pensiya jamgʻarmasi boʻlimi tomonidan axborot tizimi orqali Xalq banki filiallariga yuboriladi. Qabul qilingan qaydnomalar toʻgʻrisida maʼlumot Xalq banki filiali tomonidan Pensiya jamgʻarmasining boʻlimiga axborot tizimi orqali yuboriladi. 22. Xalq banki filiallarida pensiyalar, nafaqalar va boshqa toʻlovlar toʻlanishini nazorat qilish Xalq banki filialining Pensiya va nafaqa toʻlovlari bilan ishlash boʻlimi (bundan buyon matnda masʼul boʻlim deb yuritiladi) va Yakuniy nazorat boʻlimi tomonidan amalga oshiriladi. Masʼul boʻlim Pensiya jamgʻarmasi boʻlimi tomonidan axborot tizimi orqali yuborilgan qaydnomalarni qogʻozga chop etadi. Yakuniy nazorat boʻlimi xodimlari quyidagi vazifalarni amalga oshiradilar: ishlamaydigan pensionerlar, shuningdek nafaqa oluvchilarga pensiyalar, nafaqalar va boshqa toʻlovlarni toʻlanishini tekshirib borish; masʼul boʻlim faoliyatini nazorat qilish hamda qaydnomalar toʻgʻri rasmiylashtirilganligini tekshirib borish; pensiyalar, nafaqalar va boshqa toʻlovlar toʻlanishini bank elektron bazasi maʼlumotlari asosida kunlik monitoring qilib borish; Xalq banki filialida amaliyot kuni oxirida pensiyalar, nafaqalar va boshqa toʻlovlari boʻyicha buxgalteriya va kassa hujjatlarini bajarilgan operatsiyalarga mosligini nazoratga olish hamda yigʻmajildlarga tikilgan hujjatlarni tekshirish; sayyor kassalar tomonidan pensiyalar, nafaqalar va boshqa toʻlovlarni yetkazib berish (topshirish) jarayoni ustidan oʻrganishlar oʻtkazib turish; doimiy ravishda monitoring natijalari boʻyicha Xalq banki filiali boshqaruvchisiga va Xalq banki Boshqaruviga maʼlumotlar taqdim etib borish. 23. Qaydnomaning har bir varagʻi Xalq banki filialining boshqaruvchisi, bosh buxgalteri va masʼul boʻlim boshligʻi tomonidan imzolangan hamda muhr bilan tasdiqlangan boʻlishi kerak. Qaydnomalarni rasmiylashtirishda oʻchirishlar va tuzatishlarga yoʻl qoʻyilmaydi. Qaydnomalar va ularga ilova qilingan hujjatlarni fuqarolarning oʻzini oʻzi boshqarish organlari kesimida sayyor kassalarga joʻnatishdan avval masʼul boʻlim boshligʻi qaydnomaning har bir varagʻini imzolanganini tekshirishi lozim. 24. Pensiyalar, nafaqalar va boshqa toʻlovlarni yetkazib berish (topshirish) yetkazib berish uchastkasining joylashgan joyini hisobga olgan holda pensiyalar, nafaqalar va boshqa toʻlovlarni yetkazib berish (topshirish) jadvaliga muvofiq amalga oshiriladi. Pensiyalar, nafaqalar va boshqa toʻlovlarni yetkazib berish (topshirish) jadvaliga muvofiq ularni yetkazib berish (topshirish) sanasida masʼul boʻlim qaydnomalar va ularning varaqlari raqamlarini Qaydnomalarni hisobga olish maxsus kitobiga yozadi va tegishli sayyor kassa xodimiga ushbu kitobga imzo qoʻydirgan holda topshiradi. 25. Pensiyalar, nafaqalar va boshqa toʻlovlarni yetkazib berish (topshirish)da sayyor kassa xodimi pensiya va nafaqa oluvchining familiyasi, ismi, otasining ismi, pasport seriyasi va raqamini qaydnomada koʻrsatilgan maʼlumotlar bilan solishtiradi. Pensiya va nafaqa oluvchining familiyasi, ismi, otasining ismi, pasport seriyasi va raqamining biri qaydnomada koʻrsatilgan maʼlumotlar bilan mos kelmagan holda, Xalq banki filiali tomonidan Pensiya jamgʻarmasi tegishli boʻlimiga yozma yoki axborot tizimi orqali maʼlumot beriladi. 26. Pensiya va nafaqa oluvchi pensiyalar, nafaqalar va boshqa toʻlovlarni olganda qaydnomada olgan sanasini koʻrsatadi va oʻz familiyasi, ismi va otasining ismi qarshisidagi qatorga imzo qoʻyadi. Pensiyalar, nafaqalar va boshqa toʻlovlar yetkazib berilmagan (topshirilmagan) hollarda, sayyor kassa xodimi yetkazib berilmaganlik (topshirilmaganlik) sababi toʻgʻrisida dalolatnoma tuzadi. Ushbu dalolatnomada pensiya va nafaqa oluvchining shaxsiy hisobvaragʻi raqami, familiyasi, ismi, otasining ismi, pensiyalar, nafaqalar va boshqa toʻlovlar qaysi oy uchun yetkazib berilmaganligi (topshirilmaganligi), shuningdek yetkazib berilmaganlik (topshirilmaganlik) sababi koʻrsatiladi. 27. Pensiya va nafaqa oluvchi boshqa shaxsga qonunchilik hujjatlarida belgilangan tartibda tasdiqlangan ishonchnoma asosida pensiya yoki nafaqani olish uchun vakolat berishi mumkin. 28. Ishonchnoma boʻyicha pensiyalar, nafaqalar va boshqa toʻlovlar birinchi marta yetkazib berilgan (topshirilgan)dan keyin, ishonchnomaning asl nusxasi Xalq banki filialida qoldiriladi va saqlanadi. Bunda Xalq banki filiallari ishonchnoma bergan shaxs tomonidan ishonchnoma taqdim etilgan sanadan boshlab oʻn kun muddatda Pensiya jamgʻarmasining tegishli boʻlimiga Xalq banki filialining asosiy muhri izi va rahbarning imzosi bilan tasdiqlangan ishonchnoma nusxasini yuborishi shart. 29. Pensiya va nafaqa oluvchilarga xizmat koʻrsatuvchi Pensiya jamgʻarmasi boʻlimi xodimi va Xalq banki filiali xodimiga ishonchnoma orqali pensiyalar, nafaqalar va boshqa toʻlovlarni yetkazib berish (topshirish) qatʼiy taqiqlanadi. 30. Qaydnoma yoki uning ayrim varaqlari yoʻqotilgan hollarda, sayyor kassa xodimlari tomonidan uning sababini koʻrsatgan holda ikki nusxadagi dalolatnoma tuziladi va Xalq banki filialiga yuboriladi (beriladi). 31. Dalolatnoma asosida Xalq bankining filiali yoʻqotilgan qaydnoma yoki uning varagʻi oʻrniga yangi qaydnoma yoki uning tegishli varagʻini beradi, uning old tomonida “dublikat” deb yozib qoʻyadi. Qaydnoma dublikatida qaydnoma raqami va kasr chizigʻi orqali yoʻqotilgan qaydnoma varagʻining tartib raqami koʻrsatiladi. Dublikat Xalq banki filialining rahbari, masʼul boʻlimi xodimi tomonidan imzolangan, shuningdek muhr izi bilan tasdiqlangan boʻlishi kerak. 32. Xalq banki filialida operatsiya kuni yakunlangandan soʻng masʼul boʻlim xodimi qaydnomalarning barcha varaqlarini koʻrib chiqadi, joriy operatsiya kunida yetkazib berilgan (topshirilgan) summalarni hisoblab chiqadi va qaydnoma varaqlarining hisob setkasidagi birinchi jamlama ustunini toʻldiradi. Bunda sana va operatsiya kuni davomida ushbu varaq boʻyicha yetkazib berilgan (topshirilgan) summa, shuningdek ushbu qaydnomaning varagʻi boʻyicha toʻlov oyining boshidan beri yetkazib berilgan (topshirilgan) summa yoziladi. Operatsiya kunida barcha qaydnomalar boʻyicha yetkazib berilgan (topshirilgan) umumiy summa masʼul boʻlim xodimi tomonidan kassa hujjatlariga kiritiladi. Qaydnomalar hisob setkasining toʻgʻri rasmiylashtirilganligi, yetkazib berilgan (topshirilgan) summalarning hisobi va ularning kassa hujjatlaridagi yozuvlarga mos kelishi masʼul boʻlim xodimi tomonidan kunlik tekshiriladi. 33. Joriy toʻlov oyi uchun pensiyalar, nafaqalar va boshqa toʻlovlarni yetkazib berish (topshirish) tugaganda, sayyor kassa xodimi qaydnomalarni toʻldirishda quyidagilarni amalga oshiradi: qaydnomaning har bir varagʻidagi “Yetkazib berish sanasi yoki yetkazib berilmaganlik sababi” ustunida yetkazib berilgan (topshirilgan) sana (kun, oy) yoki yetkazib berilmagan (topshirilmagan)lik sababi (kodi)ni raqamlar bilan koʻrsatish; yetkazib berilmagan (topshirilmagan)lik sababi (kodi) mazkur Yoʻriqnomaning 34-bandida nazarda tutilgan tartibda toʻldirish; qaydnomaning pensiyalar, nafaqalar va boshqa toʻlovlar yetkazib berilmaganligi (topshirilmaganligi) sababi (kodi) qoʻyilgan har bir varagʻida yetkazib berilmagan (topshirilmagan) pensiyalar, nafaqalar va boshqa toʻlovlarning soni va ularning summasi hisoblab chiqish hamda ular sayyor kassa xodimlari imzosi va maxsus shtamp izi bilan tasdiqlash. Qaydnomalar sayyor kassa xodimi tomonidan masʼul boʻlim boshligʻiga tekshirish va imzolash uchun topshiriladi. 34. Pensiyalar, nafaqalar va boshqa toʻlovlar yetkazib berilmagan (topshirilmagan) sabab (kod)lari quyidagilardan iborat: 1 — vafot etish; 2 — tuman (shahar) hududidan tashqariga doimiy yashash uchun koʻchib ketish; 3 — yashash joyida vaqtincha boʻlmaslik; 4 — boshqa sabablar. 35. Yetkazib berilmaganligi (topshirilmaganligi) sababi toʻgʻrisidagi dalolatnoma qonunchilik hujjatlari bilan belgilangan tartibda qaydnoma bilan birga saqlanadi va yoʻq qilinadi. 36. Xalq banki filialida qaydnomalar va hisobotlarni rasmiylashtirish masʼul boʻlim xodimi tomonidan amalga oshiriladi. 37. Xalq banki filialida masʼul boʻlim xodimi quyidagilarni tekshiradi: qaydnomadagi barcha qator va ustunlarning maʼlumotlarini hisoblash yoʻli bilan toʻgʻri tuzilganligi (hisobotga muvofiq pensiyalar, nafaqalar va boshqa toʻlovlar soni hamda summasi toʻgʻri hisoblanganligi, Xalq banki filiali rahbari imzosi va bank muhri izining mavjudligi); hisobotda yozilgan yetkazib berilmagan (topshirilmagan) pensiyalar, nafaqalar va boshqa toʻlovlar soni hamda summasining qaydnomalar boʻyicha yetkazib berilmagan (topshirilmagan) pensiyalar, nafaqalar va boshqa toʻlovlar soni hamda summasiga mosligi. 38. Xalq banki filiallari har kuni toʻlangan (toʻlanmagan) pensiyalar, nafaqalar va boshqa toʻlovlar summalari toʻgʻrisida maʼlumotlarni Pensiya jamgʻarmasi boʻlimiga axborot tizimi orqali taqdim etadilar. Kunlik toʻlangan (toʻlanmagan) pensiyalar, nafaqalar va boshqa toʻlovlar summalari toʻgʻrisida maʼlumotlarni Pensiya jamgʻarmasi boʻlimiga axborot tizimi orqali taqdim etish ustidan nazoratni Xalq banki filiali rahbari amalga oshiradi. Toʻlov oyi uchun pensiyalar, nafaqalar va boshqa toʻlovlarni topshirish (yetkazib berish) yakunlangandan soʻng Xalq banki filiallari toʻlangan (toʻlanmagan) pensiyalar, nafaqalar va boshqa toʻlovlar summalari toʻgʻrisida yakuniy maʼlumotlarni, shuningdek hisobotlarni axborot tizimi orqali Pensiya jamgʻarmasi boʻlimiga taqdim etadilar. 39. Har bir sayyor kassa boʻyicha pensiyalar, nafaqalar va boshqa toʻlovlarning yetkazib berilganligi (topshirilganligi) toʻgʻrisidagi hisobot, qaydnoma kuzatuv roʻyxati hisobotining bitta nusxasi Xalq banki filialida nazorat uchun qoldiriladi. 40. Hisobot oyi uchun Xalq banki filiali tomonidan pensiyalar, nafaqalar va boshqa toʻlovlarni yetkazib berish (topshirish) boʻyicha taqdim etilgan hujjatlar (qaydnomalar komplektlarining kuzatuv roʻyxati, pensiyalar, nafaqalar va boshqa toʻlovlarni yetkazib berish (topshirish) toʻgʻrisidagi hisobotlar) tekshirilganidan keyin Pensiya jamgʻarmasi boʻlimi har oy hisobot oyidan keyingi oyning yettinchi sanasigacha hisob-kitoblarni solishtiradi. 41. Hisob-kitoblarni solishtirish natijalari mazkur Yoʻriqnomaning 2-ilovasiga muvofiq Pensiya jamgʻarmasi boʻlimi tomonidan har oy toʻrt nusxada tuziladigan solishtirma dalolatnoma bilan rasmiylashtiriladi. Solishtirma dalolatnomalari Pensiya jamgʻarmasi boʻlimining boshligʻi va bosh buxgalteri, shuningdek Xalq banki filialining rahbari, bosh buxgalteri va masʼul boʻlim boshligʻi tomonidan imzolanadi. Imzolar Pensiya jamgʻarmasi boʻlimi va Xalq banki filialining muhr izlari bilan tasdiqlanadi. 42. Solishtirma dalolatnomasining ikki nusxasi Xalq banki filialiga topshiriladi, dalolatnomaning qolgan nusxalari Pensiya jamgʻarmasi boʻlimida qoladi. Bunda Pensiya jamgʻarmasi boʻlimi va Xalq banki filiali oʻrtasida tuzilgan hisob-kitoblarni solishtirma dalolatnomasining ikki nusxasidan birini Xalq banki hududiy filialiga har oy holati boʻyicha asosiy faoliyat hisoboti bilan birga yuboradi. 43. Hisobot oyining oxirida Xalq banki filiali Yoʻriqnomaning 34-bandida koʻrsatib oʻtilgan holatlar mavjud boʻlganida yetkazib berilmagan (topshirilmagan) pensiyalar, nafaqalar va boshqa toʻlovlar boʻyicha summasini Pensiya jamgʻarmasi boʻlimiga qaytarishi shart. 44. Xalq banki filiallaridan olingan solishtirma dalolatnomalari Xalq banki hududiy filiali masʼul boʻlimi tomonidan har oyda tahlil qilinadi, shundan soʻng Pensiya jamgʻarmasining hududiy boshqarmasi va Xalq banki hududiy filiali oʻrtasida hisobot oyidan keyingi oyning yettinchi sanasiga qadar toʻrt nusxada mazkur Yoʻriqnomaga 2-ilovasidagi shakl boʻyicha umumiy solishtirma dalolatnomasi tuziladi. Umumiy solishtirma dalolatnomasi Pensiya jamgʻarmasining hududiy boshqarmasi va Xalq banki hududiy filiali rahbari va bosh buxgalteri hamda masʼul boʻlim boshligʻi tomonidan imzolanadi, shuningdek muhr izlari bilan tasdiqlanadi. 45. Xalq banki filialida qoladigan qaydnomalar, pensiyalar, nafaqalar va boshqa toʻlovlarning yetkazib berilganligi (topshirilganligi) toʻgʻrisidagi hisobotlar qonunchilik hujjatlarida belgilangan tartibda saqlanadi. 46. Ushbu Yoʻriqnoma talablarining buzilishida aybdor shaxslar qonun hujjatlarida belgilangan tartibda javobgarlikka tortiladilar. 47. Mazkur Yoʻriqnoma Oʻzbekiston Respublikasi Aksiyadorlik tijorat Xalq banki va Fuqarolarning oʻzini oʻzi boshqarish organlari faoliyatini muvofiqlashtirish boʻyicha respublika kengashi bilan kelishilgan. Aksiyadorlik tijorat Xalq banki ________________ tomonidan barcha turdagi pensiya va nafaqalar toʻlanishi toʻgʻrisida Budjetdan tashqari Pensiya jamgʻarmasi __________________ bilan ___. ___. 20___ yil holatiga tuzilgan SOLISHTIRMA DALOLATNOMA soʻmda T/r Toʻlov turi Hisob raqam Moliyalashgan pensiya miqdori Naqd pulda toʻlangan mablagʻ miqdori Bank xizmat haqi Qaytarilgan mablagʻ miqdori Qoldiq 1. Davlat pensiyalari 22632%001 2. Bolalikdan nogironligi boʻlgan shaxslarga va oʻn sakkiz yoshga toʻlmagan OIV infeksiyasiga chalingan shaxslarga nafaqalar 22632%002 3. Dafn etishga nafaqalar 22632%003 4. Bola tugʻilganda beriladigan nafaqalar 22632%004 5. Uy-joy-kommunal xizmatlari toʻlovlari xarajatlari boʻyicha kompensatsiya pul toʻlovlari 22632%005 6. Tugatilgan tashkilotlar xodimlariga ularning mehnat vazifalarini bajarish bilan bogʻliq holda jarohatlanishi, kasb kasalliklariga chalinishi yoki salomatlikning boshqa xil shikastlanishi tufayli yetkazilgan zarar summalari 22632%006 7. Avtobenzin sotib olish xarajatlari uchun pul kompensatsiya toʻlovlari 22632%007 8. Boshqa toʻlovlar 22632%008 9. Un va qolipli non xarid qilish boʻyicha qoʻshimcha xarajatlarni qoplash uchun har oylik pul kompensatsiya toʻlovlari 22632%009 10. Pensiya tayinlash uchun zarur ish stajiga ega boʻlmagan keksa yoshdagi va mehnatga layoqatsiz fuqarolarga hamda bolalikdan nogironligi boʻlgan farzandi bor onalarga nafaqa toʻlovlari 22632%0010 Jami: 0,00 0,00 0,00 0,00 0,00 AT Xalq banki ______________ boshqaruvchisi: M.Oʻ. AT Xalq banki ______________ bosh buxgalteri: AT Xalq banki ______________ Pensiya va nafaqa toʻlovlari boʻlimi boshligʻi: Budjetdan tashqari Pensiya jamgʻarmasi___________ boshligʻi: M.Oʻ. Budjetdan tashqari Pensiya jamgʻarmasi__________ bosh buxgalteri: